Er der noget, der i valgkampen har kunnet samle de blå partier, er det kritikken af statsminister Mette Frederiksens håndtering af minksagen. Men det er ikke kun borgerlige partier, der mener, at sagen bør have konsekvenser for Mette Frederiksen. Det viser en gennemgang af de svar, stort set alle nordjyske folketingskandidater har givet på en række spørgsmål i forbindelse med TV2 Nords kandidattest. Et af de udsagn, kandidaterne har forholdt sig til, lyder: “Det bør undersøges, om Mette Frederiksen kan stilles for en rigsret som konsekvens af hendes håndtering af minksagen”. Dette erklærer alle kandidater fra Danmarksdemokraterne, Nye Borgerlige, Dansk Folkeparti, Venstre, Konservative, Kristendemokraterne og Moderaterne sig enten helt eller overvejende enige i. Men det gør også en række kandidater, opstillet for Alternativet og Frie Grønne! Eksempelvis svarer Jens Harder, som er en af Alternativets nordjyske kandidater, at han er helt enig i, at det bør undersøges, om Mette Frederiksen kan stilles for en rigsret. - Det er ikke, fordi jeg skal kloge mig en masse på minksagen. Men jeg synes, der bør være lighed, og når man efterprøvede Inger Støjbergs handlinger, giver det for mig at se god mening også at tjekke Mette Frederiksen. Så kan det være, man i rigsretten når et helt andet resultat. Men jeg synes, man bør undersøge det, så der ikke er nogen tvivl, siger Jens Harder. I øvrigt har Alternativet foreslået, at der oprettes en forfatningsdomstol, som kan behandle denne type sager. Overreaktion eller ej? Også et andet spørgsmål i kandidattesten handler om minksagen og statsministeren. Her bliver kandidaterne bedt om at forholde sig til udsagnet: “Der har været alt for megen fokus på Mette Frederiksens håndtering af minksagen - under omstændighederne gjorde hun det rigtige”. Igen er de borgerlige partier en bloc kritiske. De mener ikke, Mette Frederiksen gjorde det rigtige. På dette punkt ser Alternativets kandidater til gengæld mildest talt forskelligt på tingene. Nicklas Gjedsig Larsen, Jef Seistrup, Mikkel Bagger Larsen og Jens Harder er helt eller overvejende enige. Disse fire Alternativet-kandidater mener altså, at Mette Frederiksen gjorde det rigtige i de givne omstændigheder. - Med den viden, der var, forstår jeg godt, at man gjorde alt for at undgå en ny nordjysk mutant, siger Jens Harder. Tre kandidater svarer “hverken/eller” til spørgsmålet, mens andre tre er helt eller overvejende uenige i, at Mette Frederiksen gjorde det rigtige. Det er Anette Jensen Smith, Mark Jewkes og Theresa Scavenius. Anette Jensen Smith forklarer sit svar med, at hun synes, der blev pisket en stemning op, som var ude af proportioner. Og så valgte man en løsning, der var alt for dyr for samfundet. - Jeg tvivler på, at risikoen var så stor, og i min optik kunne man fint have nøjedes med at isolere minkfarmene, siger hun. Partifæller bakker statsminister op Mette Frederiksen selv har ikke besvaret kandidattestens spørgsmål, men det har hendes otte socialdemokratiske kandidat-kolleger i Nordjylland. Flemming Møller Mortensen, Rasmus Prehn og Ane Halsboe Jørgensen er uforbeholdne i deres opbakning. De har svaret, at de er “helt enige” i, at statsministeren under de givne omstændigheder gjorde det rigtige. De øvrige fem S-kandidater - Morten Ryom, Bjarne Laustsen, Morten Klessen, Per Husted og Simon Kollerup - er “overvejende enige” i, at deres partiformand gjorde det rigtige, fremgår det af svarene til brug i kandidattesten.

Referat:
Alternativets nordjyske folketingskandidater er langt fra enige om, hvorvidt statsministeren i situationen gjorde det rigtige eller ej.